The Visit (2015)

The Visit er en amerikansk skrekkfilm fra 2015. Filmen er skrevet og regissert av M. Night Shyamalan, og har Olivia DeJonge, Ed Oxenbould, Deanna Dunagan, Peter McRobbie, Kathryn Hahn og Benjamin Kanes i hovedrollene. Filmen hadde premiere i USA den 11. september 2015.

 Handling 
To søsken fra Philadelphia, 15 år gamle Becca og 13 år gamle Tyler, skal besøke besteforeldrene sine i fem dager, mens deres mor Loretta (spilt av Kathryn Hahn) drar på cruise sammen med sin nye kjæreste. Loretta forteller at hun ikke har snakket med foreldrene sine på 15 år, etter at hun giftet seg med sin lærer fra high school, som foreldrene hennes ikke likte. Becca og Tyler har derfor aldri møtt sine besteforeldre. De planlegger å filme besøket sitt med et videokamera.

Becca og Tyler blir møtt av besteforeldrene på jernbanestasjonen, og får beskjed om å kalle dem "Nana" og "Pop Pop". Gården de bor på ligger isolert fra alle naboer. Becca og Tyler får streng beskjed om å aldri gå ned i kjelleren; angivelig er den full av mugg. De får også beskjed om at de skal legge seg til samme tid hver kveld, og aldri forlate rommet sitt om natten. En tme etter at de har lagt seg den første kvelden våger Becca seg ut av rommet for å finne noe å spise. Hun ser Nana kaste opp slik at det er oppkast over hele huset, og Becca blir skremt. Hun forteller Pop Pop om dette, men han påstår at Nana har influensa. Pop Pop minner henne om å aldri forlate soverommet etter klokken 21.30.

I løpet av de neste dagene ser Becca og Tyler stadig mer urovekkende og skummel oppførsel fra besteforeldrene. Tyler går inn i et skur, og finner en stor haug med møkkete bleier. Becca spør Nana om når Loretta dro hjemmefra som ung, men Nana begynner å skjelve og skrike. Senere kommer det en kvinne som snakker med Pop Pop og Nana, og går inn i bakgården sammen med dem. Men ungdommene ser henne aldri forlate området etterpå. Tyler bestemmer seg for å filme det som skjer om natten. Men Nana oppdager ham. Hun henter en stor kniv og forsøker å bryte seg inn i barnas låste soverom – men må gi opp.

Når Becca og Tyler ser på filmopptakene med Nana og kniven, kontakter de Loretta og ber henne komme og hente dem. De viser henne filmopptakene, og Loretta blir livredd: hun sier at de ikke er foreldrene hennes. Søskenparet forstår at de har bodd sammen med noen fremmede mennesker i flere dager, og de forsøker å forlate huset. Men Nana og Pop Pop stenger dem inne og tvinger dem til å spille yatzy. Senere sniker Becca seg ned i kjelleren, der hun oppdager likene av de egentlige besteforeldrene, sammen med uniformer fra sinnssykehuset der besteforeldrene jobbet. Hun avslører "Nana" og "Pop Pop" som rømte pasienter fra sykehuset.

Pop Pop stenger Becca inne sammen med Nana, som angriper henne i et psykotisk anfall. "Pop Pop" plager Tyler ved å smøre inn ansiktet hans med en møkkete bleie. Becca stikker Nana med et glasskår fra et ødelagt speil, og løper deretter inn på kjøkkenet og angriper Pop Pop. Når Pop Pop begynner å få overtaket, dreper Tyler ham ved å slå hodet hans gjentatte ganger i kjøleskapet. Tenåringene slipper uskadd unna, og utenfor huset blir de møtt av moren sin og av politiet.

Etterpå spør Becca moren sin om hva som egentlig skjedde den gangen for femten år siden da Loretta dro hjemmefra. Loretta forteller at hun hadde en stor krangel med foreldrene sine, og at hun blant annet slo til sin mor. Etter at hun dro sin vei forsøkte foreldrene mange ganger å å kontakte henne, men Loretta svarte ikke. Hun innser nå at om hun hadde ønsket det, kunne hun og barnas besteforeldre blitt forsonet før det var for sent.

 Rolleliste 
 Olivia DeJonge
 Ed Oxenbould
 Deanna Dunagan
 Peter McRobbie
 Kathryn Hahn
 Benjamin Kanes som Dad

 Eksterne lenker 



Kategori:Filmer fra 2015
Kategori:Skrekkfilmer fra USA
Kategori:Engelskspråklige filmer